**Nacrt Odluke o osnivanju Savjeta Mladih Općine Starigrad**

**O B R A Z L O Ž E NJ E**

 Savjet mladih Općine Starigrad (u nastavku teksta: Savjet) je savjetodavno tijelo Općine Starigrad, koje promiče i zagovara prava, potrebe i interese mladih u cilju njihovog sudjelovanja i odlučivanja o upravljanju javnim poslovima od interesa i značaja za mlade, aktivno uključivanje mladih u javni život te informiranje i savjetovanje mladih Općine Starigrad.

 Ovom Odlukom vrši se usklađivanje postupka osnivanja Savjeta sa Zakonom o izmjenama i dopunama Zakona o savjetima mladih („Narodne novine“, broj 83/23.)

Najbitnije izmjene Zakona koje su sadržane u ovoj Odluci ogledaju se u sljedećem:

* briše se institut zamjenika člana Savjeta,
* uvodi se kao nespojiva dužnost istovremeno obnašanje dužnosti člana Savjeta i člana Općinskog vijeća Općine Starigrad,
* propisuje se da odluku o osnivanju Savjeta donosi općinsko vijeće na prvoj sljedećoj sjednici nakon konstituirajuće sjednice općinskog vijeća,
* uvodi se odredba o pravu na naknadu za sudjelovanje na sjednicama Savjeta i naknadu troškova neposredno vezanih uz rad u Savjetu (ovom Odlukom utvrđena je visina naknade od 25 eura mjesečno)
* jedinice lokalne samouprave koje imaju do 10.000 stanovnika mogu imati najmanje 3 a najviše 5 članova ( ovom Odlukom predviđa se 3 člana),
* Javni poziv objavljuje se na mrežnim stranicama Općine Starigrad, a po potrebi i na drugi način utvrđen Zakonom, neposredno nakon stupanja na snagu Odluke,
* kandidature za članove Savjeta mogu isticati i udruge nacionalnih manjina u Republici Hrvatskoj kao i neformalne skupine mladih ( skupina od najmanje 5 mladih),
* Općinsko vijeće javnim glasovanjem bira članove Savjeta,
* članovi savjeta biraju se na razdoblje trajanja mandata općinskog vijeća pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju općinskog vijeća sukladno odredbama zakona kojim se uređuje lokalna i područna (regionalna) samouprava,
* Predsjednik općinskog vijeća po potrebi, a najmanje svakih šest mjeseci održava zajednički sastanak sa Savjetom,
* Načelnik po potrebi, a najmanje svakih šest mjeseci održava zajednički sastanak sa Savjetom.

Savjet ima tri (3) člana. U Savjet se biraju mladi koji u trenutku podnošenja kandidature za članstvo u Savjetu imaju od navršenih petnaest (15) do navršenih trideset (30) godina života te koji imaju prebivalište ili boravište na području Općine Starigrad.

Članove Savjeta bira Općinsko vijeće Općine Starigrad na temelju pisanih i obrazloženih kandidatura u skladu sa zakonom kojim se uređuje sustav lokalne i područne (regionalne) samouprave, Statutom Općine Starigrad, Poslovnikom o radu Općinskog vijeća Općine Starigrad, Zakonom o savjetima mladih te Odlukom o osnivanju Savjeta mladih.

Kandidature za članove Savjeta temeljem javnog poziva za isticanje kandidatura ističu udruge koje su sukladno statutu ciljano i prema djelatnostima opredijeljenim za rad s mladima i za mlade, udruge nacionalnih manjina u RH, učenička vijeća, studentski zborovi, pomladci političkih stranaka, sindikalne ili strukovne organizacije u Republici Hrvatskoj te neformalne skupine mladih (skupina od najmanje 5 mladih).

Postupak izbora članova Savjeta pokreće općinsko vijeće na temelju ove Odluke i objavom Javnog poziva za isticanje kandidatura koji je sastavni dio ove Odluke. Javni poziv objavljuje se na službenim mrežnim stranicama općine.